August 2, 2016
Lektiur iti panagipablaak, kdp., mairaman iti 2nd Ilokano Book Fair
Mairaman kadagiti aktibidad iti “Libro Ilokano 2016: 2nd Ilokano Book Fair” a maangay inton Agosto 26-27, 2016 iti University of the Philippines Baguio dagiti lektiur iti panagipablaak, panagipatarus, panagsurat, ken panangisuro iti Literatura nga Ilokano.
Naawis nga aglektiur dagiti nadumaduma nga autor dagiti libro a Filipino ken Ilokano.
Pagtinnulongan nga iwayat ti GUMIL Filipinas (GF) ken ti University of the Philippines Baguio ti book fair, iti pannakitinnulong ti sumagmamano nga ahensia ti gobierno maipapan iti panagilibro ken lengguahe.
Tampok iti daytoy a gannuat ti pannakailako dagiti libro nga Ilokano nga impablaak ti GF ken dadduma pay nga independent publisher; kasta met a mayalnag ti sangapulo ket uppat (14) a libro iti piksion, sarita a para ubbing, daniw, ken komiks nga Ilokano.
Manamnama met nga ilako dagiti kangrunaan a bookstore ken publisher iti pagilian dagiti kapipintasan a libroda maipapan iti piksion ken edukasion.
Maawis dagiti interesado a publisher ken autor a makipaset iti book fair, kasta met dagiti estudiante ken mannursuro a dumar-ay kadagiti maiwayat a lektiur. Maangay ti book fair iti Student-Alumni Complex Lobby iti UP Baguio idinto nga iti Abraham Sarmiento Hall ti nasaounibersidad dagiti lektiur.
Para kadagiti interesado, makiuman ken ni Junley L. Lazaga, Chairperson, Dept. of Language, Literature and the Arts ti UP Baguio iti junleylazaga@gmail.com ken/wenno bisitaen ti Libro Ilokano 2016 events page iti Facebook. (AST)
(Naipablaak iti Bannawag, Agosto 8, 2016 a bilang.)
Subscribe to: Post Comments (Atom)
ltz_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn